  Виталий Пронин  Котькуд Гурт шудонъёс ас сяменызы вунонтэм кылё. Таяз учыре спортсменъёсты шуныт пумитаз пурга музъем. Кырӟаны-вераны быгатэменыз сяна, татысь калык спортсменъёс понна но кужмо висиз.ӵошатсконлэн нырысетӥ нуналъёсаз пӧсь вал. Секытэн сётскиз ӝог вамышъян. ӟырдам омырлы луыса куд-ог спортсменъёс йырсазьзэс но ыштылӥзы. Бызисьёсты бурдъязы учкисьёс, соос вамышлы быдэ сылӥзы.- Кужмо ёросъёсын вожвылъяськиськомы бере, куинетӥ интылэсь бездыт медам адске, - шуэ команда понна кыл кутӥсь Геннадий Куснияров. - Ёрос кивалтӥсьёслэсь куронзэс быдэстӥмы. Нырысь ик шумпоттӥзы футболистъёсмы. Бӧрсьысь бӧрсе вань командаосыз вормизы. Кужмо нюръяськизы дэриосын. Шудон 1:1 лыдын йылпумъяськиз, ми понна со зарни медаль вайиз. Трибунаосын пукисьёс, вормонмылы шумпотыса, эшшо зол чабо. Дуннелэн чемпионатаз кадь, футболистъёс но учкисьёслы тау каризы.Отӥяз пургаослэн вормонъёссы уноязы гинэ. Ёросысь кивалтӥсьёс ыбылӥськонын нырысетӥ луизы, 400 метре бызьылонын 3-тӥ инты басьтӥз Валерий Бегишев. Чутысагес бызиз ке но, медальзэ эшъёсызлы ӧз сёты. Валерий Бегишев кемалась ик ӧвӧл Россилэн чемпионатысьтыз вуэмын. Спортъя мастере кандидат Россиын 7-тӥ инты басьтӥз. Кызьы пусъе ачиз спортсмен, 100 метре бызён капчигес сётске ке но, 400 метре ӵошатсконын басьтэм медальёсыз тросгес. Брангуртысь пияш та вакытэ тырше Пичи Пургаысь спортъя нылпи школаын тренер луыса, дышетске на Ижысь гурт хозяйствоя академиын.Пургаослы  зарнияськыны юрттӥзы озьы ик гира ӝуткасьёс Николай Семёнов но Андрей Липин, канат кыскасьёс но мукетъёсыз.ӵошатсконъёс пӧртэм интыосын ортчизы. Тужгес но удалтӥз, шуыны луоз, гира ӝуткасьёслы. Соос интыяськиллям кызьпу арамае: тӧл но пельтэ, шунды сиос но уг пыжо. Озьы 19 пол чемпион луиз Дэри ёросысь Николай Мамонтов:- Вормонэлы оскисько ке но вал, кышкай тазалыке пумысен, туэ толалтэ юн сӧсырмыны шедьылӥ. Эмъясьёс монэ Гурт шудонъёсы ветлонлэсь алӥзы, нош сюлэм кыске, дорын пукыны ӧй чида. Ас мылкыд каремея Пургае вуи но зарни медаль басьтӥ.Тужгес секыт омыр вал 1 номеро школалэн спортзалаз. Воргоронъёс татын нюръяськизы но дзюдоен вожвылъяськизы.Дзюдо-пумиськонлы 5 минут сётӥське. Со дыр ӵоже тыбыр вылазы ог-огзэс ӧз уськытэ ке, вормон сётӥське люкам очкоя. Судья «хаджеме» шуыса вуттэ гинэ но, спортсменъёс ог-огзы борды ӝабырско. Эгра ёросысь Алексей Мерзляков син куспын сабиз Вавожысь Максим Сабировез. Судья «ипон» (чылкыт вормон) шуиз но, шудон йылпумъяськиз. Со бӧрсьы мукет спортсменъёс кужымзэс мертаны потӥзы. Огзы борды огзы кутскыса но ӧз вуттэ - Камбарка ёросысь спортсмен мат вылын погылляське: суйыз вольтчем. Озьы нюръяськон кутскыса но ӧз вутты - йылпумъяськиз.Пургалан ортчем Гурт шудонъёс возьматӥзы: спортэн эшъяськод - тазалыко луод. Та черкогуртэ выль стадион пуктэмзылэсь азьло ик гуртоос быдэс семьяосынызы мугорзэс кыдатылӥзы. Соинтэк-а татысь «Италмас» нылпи садэ ветлӥсьёс туэ вормисе потӥзы шаерамы ортчем спартакиадаын. Кызьы пусйиз садлэн кивалтӥсез Екатерина Корепанова, пиналъёс быдэс ар ӵоже мугорзэс кыдато, анай-атайёссэс сьӧразы кыско.Пичиысен мугорез кыдатон татын сяме пыӵамын, лэся. Соин но, дыр, таяз учыре пургаос котькинлэсь кужмо вал.Валентина Емельянова. Туспуктӥз Владимир Беломорских.  